Dacia a lansat miercuri, 29 noiembrie, cea de-a treia generație Duster, o mașină cu o imagine robustă, performanțe off-road îmbunătățite și tehnologii noi. Acest autoturism promite mai multă siguranță și mai mult confort.
Revista britanică Top Gear a discutat despre dezvoltarea noului model Duster și, după noile tehnologii adăugate, se întreabă dacă nu va fi afectat și prețul autoturismului.
"A treia generație a unui favorit Top Gear a crescut cu siguranță – ar trebui să ne îngrijorăm? Deși suntem mari fani ai Daciei Duster aici pe TopGear.com, există un ușor sentiment de neliniște în jurul acestei noi generații. De ce? Ei bine, arată puțin… prea bine, clar. Puțin prea mult echipament și fantezie pentru ceea ce se presupune a fi un erou muncitor, serios și ieftin", susține revista britanică Top Gear.
Noua generație a modelului Duster aduce un design robust și asertiv, platforma CMF-B îmbunătățind experiența de condus, iar versiunea 4×4 lui All-New Duster duce capacitatea off-road la un nou nivel.
De asemenea, Duster III dispune și de materiale mult mai durabile, de un sistem de propulsie hibrid, fiind dotat cu noi tehnologii.
"Simt că Duster a crescut destul de mult. Nu mai poate fi considerată o mașină pentru un buget redus. Dar Dacia insistă că aceasta va oferi totuși un raport calitate-preț suprem și va fi una dintre cele mai accesibile mașini din segment. Deci, presupun doar 18.000 de lire sterline pentru modelul de bază. Dacă Dacia va menține costul jos și va oferi toate aceste lucruri, atunci va rămâne în topul listei. Este destul de bun!", a mărturisit Tom Ford, editorul revistei britanice Top Gear, conform a1.ro.
Luna trecută, noul model de Duster a fost surprins în teste pe străzile din România. Noua generație vine cu un sistem de frânare pe disc pe puntea din spate, fiind, de asemenea, primul model de Dacia, de la originalul 1100, cu astfel de sistem.
"Au nimerit-o în stil mare. Interiorul și exteriorul sunt mai frumos proiectate decât 99% din toate celelalte mașini. Cel mai bun compliment pe care îl pot face este că acesta este un pachet genial, indiferent de preț. Ar trebui să atragă o categorie complet nouă de cumpărători. Bravo Dacia", a mai scris Top Gear.